ఏప్రిల్‌ వరకు గడువివ్వండి!
- ఈడీని అభ్యర్థించిన విజరుమాల్యా
న్యూఢిల్లీ: 'ఎన్‌ఫోర్స్‌మెంట్‌ డైరెక్టరేట్‌' (ఈడీ) విచారణకు తాను వ్యక్తిగతంగా హాజరయ్యేందుకు గాను ఏప్రిల్‌ వరకు గడువును ఇవ్వాల్సింది లిక్కర్‌ డాన్‌ విజరు మాల్యా విచారణ ఏజెన్సీని కోరారు. ఐడీబీఐ బ్యాంక్‌కు నుంచి అక్రమంగా తీసుకున్న రూ.900 కోట్ల రుణం ఎగవేత విషయమై ఈడీ విచారణ జరుపుతున్న సంగతి తెలిసిందే. ఈడీ ఇప్పటికే జారీ చేసిన సమన్లలో మాల్యా శుక్రవారం (18న) జరగాల్సిన విచారణకు హాజరు కావాల్సి ఉంది. అయితే సమన్లకు స్పందించిన మాల్యా తాను విచారణకు హజరయ్యేందుకు ఏప్రిల్‌ వరకు గడువు ఇవ్వాల్సిందిగా విచారణ అధికారిని వేడుకున్నట్లు ఈడీ అధికారులు తెలిపారు. విజరు మాల్యా ఎలాంటి కారణాలను చూపుతూ వ్యక్తిగత హాజరుకు గడువుకోరారు, ఇతర ప్రత్యామ్నాయ అంశాలు ఏమిటీ అనే విషయమై అధికారులు అధ్యయనం జరుపుతన్నట్లు ఈడీ వర్గాలు తెలిపాయి. వీటి ఆధారంగా మాల్యా అభ్యర్థనను మన్నించేది లేనిది ఒక నిర్ణయం తీసుకోనున్నట్లు ఈడీ వర్గాలు తెలిపాయి. కింగ్‌ఫిషర్‌ ఎయిర్‌లైన్స్‌ సీఎఫ్‌ఓ రఘునాథన్‌ను ఈడీ విచారణ జరిపిన రోజునే మాల్యాకు ఈ సమన్లు జారీ అయిన విషయం తెలిసిందే. 'ప్రివెన్షన్‌ ఆఫ్‌ మనీ ల్యాండరింగ్‌ యాక్ట్‌' (పీఎంఎల్‌ఏ) కింద ఈడీ ఐడీబీఐతో సహా విజరు మాల్యా అధ్వర్యంలోని కింగ్‌ ఫిషర్‌ ఎయిర్‌లైన్స్‌కు చెందిన ఆరుగురు అధికారులకు ఈడీ సమన్లు జారీ చేసింది. ఈ అధికారులందరూ గత అయిదేళ్లకు సంబంధించిన తమ ఆర్థిక లావాదేవాలతో సహా ఆదాయపు పన్ను చెల్లింపు ధ్రువపత్రాలతో హాజరు కావాల్సిందిగా ఈడీ సమన్లలో కోరింది. రఘునాథన్‌తో సహా ఐడీబీఐ బ్యాంక్‌నకు చెందిన మాజీ ఛైరన్‌, ఎండీ యోగేష్‌ అగర్వాల్‌లకు ఈడీ సమన్లను జారీ చేసింది.
మీ స్నేహితులకు రికమెండ్ చెయ్యండి